  Виталий Пронин Соосты кузьмазы шаерысьтымы усто ужась полицейской подразделениослы. 25 машина Ижкаре кылиз, нош 23-ез шаерысьтымы ёросъёсы ширтӥз.Ижкарысь Шор площадьын ортчем ужрадэ пыриськизы Удмуртилэн Тӧроезлэсь ужзэ быдэсъясь Александр Бречалов, югдурез утёнъя министр Александр Первухин. Александр Первухин ивортӥз:- Берло 3 ар куспын Удмуртиысь МВД-лэн автопаркез быдэс выльдӥськиз. Солы ӟеч юрттӥз кылем арын йылпумъяськем «Гурт участковой» федерал программа. Соя ёросъёсысь участковойёс усто оргтехника но 80-лэсь ятыргес машинаос басьтыны быгатӥзы. Туэ арлы азямы бадӟым ужпум пуктӥськом: участковойёслы но патруль но постовой службаослы транспорт тырмыт басьтыны. Нош туннэ 48 ӵыж-выль машинаос вуозы дежурной частьёсы, уголовной розыскъя отделениосы но югдурез утёнъя мукет ёзъёсы. Машинаос федерал бюджет чотын вуэмын. Соин ик тус-тас карытэк, утьыса-чакласа возёно.25 машина Ижкаре кылиз, нош 23-ез шаерысьтымы ёросъёсы ширтӥз. А. Первухин ивортэмъя, ар бырытозь, эшшо та мындагес ик машинаос вуозы на.Удмуртилэн Тӧроезлэсь ужзэ быдэсъясь Александр Бречалов югдурез утисьёслы умой ужамзы понна тау кариз. Устоосызлы участковойёслы, ГИБДД-ысь инспекторъёслы Удмурт Элькунлэн Тӧроезлэсь Таукаронъёссэ сётӥз. Александр Бречалов нимысьтыз дуно кузьым кузьмаз Эгра ёросысь калык дружинае пыриськись Анатолий Мукановлы. Со трос ужа быдэ вуымтэосын, мылысь-кыдысь пыриське ёросысь югдурез утёнъя ужрадъёсы.Наталия Самсонова Туспуктэм: 18.мвд.рф  